Bussie met 48 insittendes voorgekeer | Maroela Media
'n Taxibestuurder (26) van Port Elizabeth in die Oos-Kaap sal na verwagting Woensdag in die hof verskyn nadat hy deur verkeersbeamptes betrap is met 'n allemintige 47 passasiers aan boord.
Metropolisie het gister die taxi met 48 insittendes, met inbegrip van die bestuurder, in die Baai afgetrek. Die meeste van die passasiers was skoolkinders. Dié Toyota Quantam‑minibus is geskik vir slegs 16 insittendes.
Volgens Yolande Faro, metropolisiehoof, het metropolisiebeamptes dié stampvol taxi in die aankomende verkeer in Chaselaan sien verbyry. Een van die beamptes het opgemerk dat die taxi oorlaai is waarna hulle die taxi agterna gesit het.
Die taxi is eindelik in Chaselaan tussen Standfordweg en Ditchlingstraat afgetrek.
"Die beampte het die bestuurder genader, homself voorgestel en toe verduidelik waarom hy die taxi afgetrek het. By nadere ondersoek kon hy sien dat die taxi inderdaad oorlaai is met skoolkinders wat letterlik bo-op mekaar gesit het," verduidelik Faro.
Die bestuurder is gevolglik na die Sidwell-verkeersdepartement geneem om die taxi vir oorlading te weeg en die passasiers te tel.
Volgens Faro het die bestuurder die taxi met 32 insittendes oorlaai, wat 'n oortreding van die Nasionale Padverkeerswet is.
'n Video van die 47 passasiers wat een vir een uit die taxi klim sodat hulle getel kan word, word sedertdien op sosiale media versprei.
Die taxibestuurder is in hegtenis geneem waarna die skoolkinders van die Laerskool Frank Joubert in drie afsonderlike ritte met dieselfde taxi vervoer is.
Faro het 'n beroep op bestuurders wat kinders vervoer gedoen om nié te oorlaai nie aangesien dit verdere risiko's inhou indien 'n motorongeluk sou plaasvind.
"As jy in 'n ongeluk betrokke is, kan dit tot ernstige beserings, verlies van ledemate en selfs sterftes lei, aangesien die voertuig nie ontwerp is om meer as die toegewysde aantal passasiers te vervoer nie. Passasiers wat bo-op mekaar sit of staan, is nie veilig nie en oortreders sal in hegtenis geneem word," waarsku Faro.
Metropolisie minibustaxi Oos-Kaap Port Elizabeth
Wat van die ander twee volwasse persone wat uit geklim
het? So dis 50 nie 48 nie.
Glad nie n snaakse verskynsel nie dit gebeur reg oor die land. Die drywer word kwansuis beboet, die kombi geskut , net om more of volgende week weer op straat te wees. Nie een van die voorvalle beland ooit in die hof nie . Hierdie is maar net oe veeblindery sodat mense moet dink daar word iets gedoen maar inwerklikheid is dit net n diens byvoordeel vir van die betrokkenes
En soos gewoonlik gaan niks hier van afkom nie!!
Ek het die video gesien maar regtig gedog dis vals pos.Gedink hulle klim agter in en by die deur uit, Nou is dit wragtag waar?Gaan my verstand te bowe!EISH! Sal darem wou sien as Leon n slang truuk trek op hierdie taxi. Ek dink hy ontplof.